Mosquito_alert controla l’avenç del tigre per tot el territori

Ara es propaga cap a Lleida, cap al sud per la costa i aquí a Girona n’hi ha a gairebé tot arreu

El mosquit tigre ha decidit ampliar els seus dominis, també cap a l’interior. Segons el balanç 2016 de la xarxa ciutadana que controla la seva expansió amb l’app de mòbil Mosquito_Alert, ja ha arribat a Lleida (l’any passat ja es va apuntar) i l’Aragó i també baixa per la costa mediterrània cap al sud.

A les comarques de Girona està implantat a gairebé tot arreu encara que, tècnicament, els observadors de la xarxa només n’han detectat la presència a aproximadament la meitat dels pobles. Segons Frederic Bartomeus –un dels responsables de Mosquito_Alert- que no s’hagi documentat la seva presència a un lloc no vol dir que no hi sigui.

El 2016 es van enviar des de Catalunya més de 2.000 observacions de possible presència de mosquit tigre perquè els experts de l’aplicació les validessin o les descartessin i 600 d’aquestes observacions, aproximadament, van arribar des de les comarques de Girona.

Gairebé 1 de cada 3 observacions es van fer des de l’àrea urbana de Girona i la proporció dels avistaments a les zones de costa s’hi aproxima molt. Hi ha un mapa interactiu on es pot baixar fins al detall i fins i tot preparar llistats i pdf de zones concretes.

Diu Bartomeus que estan especialment satisfets de la perícia d’aquests observadors ja que el 40% del total d’informes enviats (lloc on s’ha vist, geolocalització, foto…) van quedar perfectament validades.

És el mateix percentatge que el 2015 però Bartomeus diu que és difícil fer-lo créixer gaire més perquè s’ha de tenir en compte que a la xarxa hi ha gent amb molta pràctica que sap com s’ha de fer la foto perquè no hi hagi dubtes sobre si és un tigre o però també n’hi ha molts que comencen i altres que pleguen.

Ara mateix hi ha 31.000 persones a tot l’estat que tenen descarregada aquesta aplicació, la majoria a la costa catalana, on fa més temps que està implantat.

El 2016, l’apliació també va permetre identificar mosquit de la febre groga per primer cop; de moment, amb uns resultats molt testimonials.